বিজেপি কর্মীদের উপর হামলার অভিযোগ! অস্বীকার তৃণমূলের

ওয়েব ডেস্ক : রামনগর তিন নম্বর এলাকায় বিজেপি (BJP) কর্মীদের উপর হামলার অভিযোগকে কেন্দ্র করে উত্তেজনা ছড়াল পাণ্ডবেশ্বরে (Pandabeswar)। ঘটনার প্রতিবাদে সোমবার বিজেপির পক্ষ থেকে একটি বিক্ষোভ মিছিলের আয়োজন করা হয়েছিল। মিছিলটি রামনগর তিন নম্বর এলাকা থেকে শুরু হয়ে কেন্দ্রা হাটতলায় গিয়ে শেষ হয়।

এই প্রতিবাদ মিছিলে উপস্থিত ছিলেন বিজেপি নেতা জিতেন্দ্র তিওয়ারি সহ শতাধিক বিজেপি কর্মী ও সমর্থকরা। মিছিল চলাকালীন হামলার ঘটনার তীব্র নিন্দা জানিয়ে দোষীদের বিরুদ্ধে কঠোর পদক্ষেপের দাবি তোলা হয়।

আরও খবর : যানজটে কলেজ যেতে দেরি! পশু চিকিৎসককে পেটালো ছাত্র

বিজেপি নেতা জিতেন্দ্র তিওয়ারি অভিযোগ করেন, কয়েকদিন আগে রামনগর তিন নম্বর এলাকায় বিজেপির পক্ষ থেকে একটি পথসভা ও ‘চায়ে পে চর্চা’ কর্মসূচির আয়োজন করা হয়েছিল। কর্মসূচি শেষ হওয়ার পর বিজেপি কর্মীদের উপর তৃণমূল আশ্রিত দুষ্কৃতীরা হামলা চালায় বলে অভিযোগ করেন তিনি। জিতেন্দ্র তিওয়ারির এ নিয়ে বলেছেন, “এই ধরনের হামলা আমাদের আন্দোলন থামাতে পারবে না। যত অত্যাচার হবে, ততই আমরা প্রতিবাদে রাস্তায় নামব।”

অন্যদিকে বিজেপির এই অভিযোগ সম্পূর্ণ অস্বীকার করেছে তৃণমূল কংগ্রেস (TMC)। দলের পাণ্ডবেশ্বর অঞ্চলের সভাপতি যমুনা ধীবর বলেন, “এই অভিযোগ সম্পূর্ণ ভিত্তিহীন। তৃণমূল কংগ্রেসের মারামারি করার সময় নেই। আমাদের নেতাকর্মীরা এলাকায় শান্তি বজায় রাখা, সমস্যার সমাধান ও বিভিন্ন উন্নয়নমূলক প্রকল্প বাস্তবায়নে ব্যস্ত। বিজেপির নিজেদের গোষ্ঠীদ্বন্দ্বের জেরেই এই ঘটনা ঘটেছে, আর তার দায় আমাদের ঘাড়ে চাপানোর চেষ্টা করা হচ্ছে।”